| Medaljeoversikt |
| --- |
| Skyting |
| Gull | 1920 Antwerpen | Lag, løpende hjort, enkeltskudd |
| Gull | 1920 Antwerpen | Lag, løpende hjort, dobbeltskudd |
| Bronse | 1920 Antwerpen | Løpende hjort, enkeltskudd |
| Gull | 1924 Paris | Lag, løpende hjort, enkeltskudd |
| Sølv | 1924 Paris | Lag, løpende hjort, dobbeltskudd |

**Harald Natvig** (født 10. juni 1872 i Stavanger, død 1. august 1947 i Hjerkinn) var en norsk lege og skytter som konkurrerte på begynnelsen av 1900-tallet.

Lege
----

Harald Natvig var født i Stavanger, som sønn av skipsfører Jacob Andreas Natvig, og ble student i 1890 fra Kristiansand katedralskole, cand.med. 1898 og dr.med. 1906. Allerede som medisinsk student vikarierte han i 1897 en kort tid som kommunelege i Lyngør, og senere, i 1900 som gruvelege i Bossmo, Rana. Han tjenestegjorde i en årrekke ved forskjellige sykehus, dels som assistent dels som kandidat, og til slutt som reservelege. Fra november 1903 til juli 1905 var han «volontørassistent» ved Barnbördshuset i Helsingfors, hvor han utarbeidet sin doktorgradsavhandling, som ble trykt i *Archiv für Gynäkologie* (1905). I 1906 fikk Natvig den medisinske doktorgrad. Fra 1905 til 1907 var han underlege i Bergen, deretter fra 1908 til 1911 reservelege i Kristiania. Mellom 1910 og 1913 var han universitetsstipendiat i fødselsvitenskap og kvinnesykdommer. Ved opprettelsen av den nye Oslo kommunale Kvinneklinikk i 1930 ble Harald Natvig dens første overlege til 1938.

Natvig tok skarp avstand fra abortfremkallelse på såkalt *«humanitære og sociale indikasjoner»*.

Antatte røde soldater i det de blir truffet av kulene under henrettelsen i Länkipohja 17. mars 1918.  Foto: Harald Natvig 
Harald Natvig besøkte de fleste europeiske land, dels som turist, dels for å se på fødselklinikker. Han gjorde også tjeneste som kirurg under to kriger, i serbisk tjeneste under den første Balkankrigen, og som leder av Norges Røde Kors ambulanse i Finland under borgerkrigen i 1918. Han tok mange fotografier fra krigen som i dag er klassiske innen sin sjanger, og er trykt i mange vitenskapelige verker om krig.

Skytter
-------

Harald Natvig deltok i skyting under Sommer-OL 1920 i Antwerpen og tok laggull i løpende hjort, både enkelt- og dobbeltskudd. I tillegg tok han individuell bronsemedalje i løpende hjort, enkeltskudd. Fire år senere, under Sommer-OL 1924 i Paris, ble det igjen laggull i løpende hjort, enkeltskudd og lagsølv i løpende hjort, dobbeltskudd.

Bibliografi
-----------

* «De hygieniske forhold ved Viktens fiskevær og fiskerilovgivningen i Namdalen». I: *Tidsskrift for Den norske legeforening*; 1902-03. Se Sør-Gjæslingan og Nordøyan
* *Fra den finske frihedskrig 1918: Vestarmén* (1918)

Litteratur
----------

* *Norsk biografisk leksikon*, 10. H. Aschehoug & Co: Oslo MCMXL
* Natvig, Harald i Hvem er Hvem, 1930
* Isaksen, Asbjørn (f. 1879) (1911). *Professorer, docenter, amanuenser, stipendiater samt øvrige lærere og tjenestemænd 1911: kortfattede biografier med 164 portrætter og et gruppebillede av Det akademiske kollegium*. Kristiania: Gyldendal.

Eksterne lenker
---------------

* (en) Harald Natvig – Olympedia Rediger på Wikidata

|  |  |
| --- | --- |
| Oppslagsverk/autoritetsdata | Wikistrinda **·** Prabook **·** Geni **·** VIAF
 |